**URAD PREDSEDNIKA REPUBLIKE**

**DRŽAVNI ZBOR REPUBLIKE SLOVENIJE**

**DRŽAVNI SVET REPUBLIKE SLOVENIJE**

**USTAVNO SODIŠČE REPUBLIKE SLOVENIJE**

**RAČUNSKO SODIŠČE REPUBLIKE SLOVENIJE**

**VARUH ČLOVEKOVIH PRAVIC REPUBLIKE SLOVENIJE**

**DRŽAVNA REVIZIJSKA KOMISIJA REPUBLIKE SLOVENIJE**

**INFORMACIJSKI POOBLAŠČENEC REPUBLIKE SLOVENIJE**

**KOMISIJA ZA PREPREČEVANJE KORUPCIJE REPUBLIKE SLOVENIJE**

**DRŽAVNA VOLILNA KOMISIJA**

**FISKALNI SVET**

**SODNI SVET**

**ZAGOVORNIK NAČELA ENAKOSTI**

**VRHOVNO SODIŠČE REPUBLIKE SLOVENIJE**

**VRHOVNO DRŽAVNO TOŽILSTVO**

**DRŽAVNO ODVETNIŠTVO**

**OBČINE**

**ZDRUŽENJE OBČIN SLOVENIJE**

**SKUPNOST OBČIN SLOVENIJE**

**ZDRUŽENJE MESTNIH OBČIN SLOVENIJE**

**MINISTRSTVA**

**ORGANI V SESTAVI MINISTRSTEV**

**VLADNE SLUŽBE**

**UPRAVNE ENOTE**

Številka: 0100-533/2022/3

Datum: 11. 1. 2023

Zadeva: Obvestilo o uveljavitvi nekaterih aktov za realizacijo Dogovora o ukrepih na področju plač in drugih stroškov dela v javnem sektorju za leti 2022 in 2023

Z dopisom št. 0100-533/2022/1 z dne 28. 10. 2022 smo vam posredovali pojasnila glede uveljavljenih ukrepov na področju plač in drugih stroškov dela v javnem sektorju za leti 2022 in 2023[[1]](#footnote-1). Z dopisom št. 0100-533/2022/2 z dne 9. 11. 2022 pa smo vam posredovali obvestilo o uveljavitvi novele Zakona o sistemu plač v javnem sektorju (ZSPJS-AA) in nekatera dodatna pojasnila v zvezi z ukrepi na področju plač in drugih stroškov dela v letih 2022 in 2023[[2]](#footnote-2).

Kot pojasnjeno v navedenih dopisih, so bile zaradi realizacije zaveze iz Dogovora o ukrepih na področju plač in drugih stroškov dela v javnem sektorju za leti 2022 in 2023 (Uradni list RS, št. 136/22, v nadaljnjem besedilu: Dogovor) po dvigu uvrstitev delovnih mest in nazivov za en plačni razred v Aneksu št. 13 h Kolektivni pogodbi za javni sektor že določene višje uvrstitve orientacijskih delovnih mest. Prav tako so bile v aneksih h kolektivnim pogodbam dejavnosti in poklicev, ki so bili objavljeni v Uradnem listu RS, št. 136/22 dne 25. 10. 2022, določene višje uvrstitve delovnih mest in nazivov.

V tej zvezi vas obveščamo, da so bile zaradi povišanja uvrstitev delovnih mest in nazivov spremenjene tudi Uredba o plačah direktorjev v javnem sektorju, Uredba o uvrstitvi formacijskih dolžnosti in nazivov v Slovenski vojski v plačne razrede in Uredba o uvrstitvi delovnih mest v javnih agencijah, javnih skladih in javnih zavodih v plačne razrede, in sicer z naslednjimi novelami:

* Uredba o spremembah Uredbe o plačah direktorjev v javnem sektorju (Uradni list RS, št. 157/22),
* Uredba o spremembah Uredbe o uvrstitvi delovnih mest v javnih agencijah, javnih skladih in javnih zavodih v plačne razrede (Uradni list RS, št. 157/22) in
* Uredba o spremembah Uredbe o uvrstitvi formacijskih dolžnosti in nazivov v Slovenski vojski v plačne razrede (Uradni list RS, št. 2/23).

Ker predvsem v zvezi z **Uredbo o spremembah Uredbe o plačah direktorjev v javnem sektorju** (Uradni list RS, št. 157/22, v nadaljnjem besedilu: sprememba Uredbe), prejemamo večje število vprašanj, vam posredujemo v tej zvezi dodatna pojasnila.

Za realizacijo 2. točke Dogovora je bila za delovna mesta javnih uslužbencev plačne skupine B sprejeta sprememba Uredbe. Višje uvrstitve delovnih mest za en plačni razred so bile tako določene v prilogi I, ki obsega neposredne uvrstitve delovnih mest direktorjev v plačne razrede, v prilogah II in III, ki obsegata določitev razponov za uvrstitev delovnih mest direktorjev ter v prilogi IV uredbe, ki obsega določitev razponov in uvrstitev delovnih mest direktorjev glede na doseženo skupno vrednost kriterijev za uvrstitev v ustrezen plačni razred.

Navedene višje uvrstitve se uveljavijo s 1. aprilom 2023, kot to določa tudi 5. člen spremembe Uredbe. Tej spremembi bodo sledile tudi spremembe podzakonskih aktov, ki so izdani za izvrševanje 3. in 4. člena Uredbe o plačah direktorjev v javnem sektorju (v nadaljnjem besedilu: Uredba)[[3]](#footnote-3) na podlagi 11. člena Zakona o sistemu plač v javnem sektorju (v nadaljnjem besedilu: ZSPJS)[[4]](#footnote-4), s katerimi se delovna mesta ravnateljev, direktorjev in tajnikov uvrščajo v plačne razrede.

Sprememba Pravilnika o uvrstitvi delovnih mest direktorjev s področja javne uprave v plačne razrede znotraj razponov plačnih razredov[[5]](#footnote-5), s katerim se uvrščajo v plačni razred delovna mesta direktorjev v državni upravi in lokalni skupnosti, je v postopku priprave. Pri tem pravilniku bodo potrebne spremembe tako iz razloga povišanja uvrstitev v plačni razred zaradi Dogovora kot predvidene reorganizacije Vlade RS na podlagi sprememb Zakona o državni upravi, ki se bo uskladil z Zakonom o spremembah Zakona o Vladi Republike Slovenije (Uradni list RS, št. 163/22, ZVRS-J).

**Vse ostale pristojne organe za uvrščanje delovnih mest direktorjev iz drugih področij upoštevaje 11. člen ZSPJS (tretji do peti odstavek) in 3. člen Uredbe, tudi prosimo, da zagotovijo ustrezne spremembe aktov skladno z zadnjo spremembo Uredbe. Začetek uporabe teh aktov mora biti določen s 1. aprilom 2023.**

Treba je upoštevati tudi, da se v skladu z metodologijo, določeno v 5. členu Uredbe, delovna mesta direktorjev, znotraj razponov plačnih razredov iz prilog II in III Uredbe, uvrstijo v plačne razrede tako, da se seštejejo vrednosti posameznih kriterijev iz priloge IV Uredbe, ki veljajo za delovno mesto direktorja pri posameznem tipu osebe javnega prava. Preverjanje vrednosti kriterijev iz priloge IV Uredbe se izvede ob nastopu mandata direktorja z upoštevanjem vrednosti kriterijev, veljavnih na prvi dan preteklega meseca pred nastopom mandata. Spremembe vrednosti kriterijev **v času trajanja mandata** pa na uvrstitev direktorja v plačni razred nimajo vpliva.

Sprememba Uredbe skladno z Dogovorom določa uveljavitev višjih uvrstitev za 1 plačni razred s 1. aprilom 2023. V 5. člen Uredbe pa se s spremembo Uredbe ni poseglo, kar pomeni, da se zaradi spremembe Uredbe, **preverjanje vrednosti kriterijev iz priloge IV Uredbe ne izvaja ponovno za tiste direktorje, katerih mandat je že v teku.** Direktorjem, ki so torej že nastopili mandat, se s 1. aprilom 2023 njihova uvrstitev v plačni razred samo poviša za 1 plačni razred, kot je bilo dogovorjeno v Dogovoru.

Ker se preverjanje vrednosti kriterijev iz priloge IV Uredbe ne izvaja ponovno za tiste direktorje, katerih mandat je že v teku, tudi menimo, da pridobivanje soglasij pristojnega ministra, kot jih določata peti odstavek 11. člena ZSPJS in drugi odstavek 3. člena Uredbe v primeru določitve osnovne plače ravnatelja in direktorja pri proračunskih uporabnikih iz 2. točke 2. člena ZSPJS, katerih ustanovitelj je lokalna skupnost, in se plače financirajo iz proračuna lokalne skupnost, ni potrebno.

Upoštevaje, da so plačni razredi za delovna mesta strokovnih direktorjev, strokovnih vodij, namestnikov direktorjev, članov uprave in pomočnikov direktorjev, vezani na veljavne uvrstitve delovnih mest direktorjev v plačni razred (tretji odstavek 2. člena Uredbe), Dogovor pa je v 2. točki določil, da se uvrstitve delovnih mest, nazivov in funkcij povišajo za en plačni razred (razen izjem po navedenih aneksih h kolektivnim pogodbam), je treba za 1 plačni razred na tej podlagi s 1. aprilom 2023 **povišati tudi veljavne uvrstitve delovnih mest strokovnih direktorjev, strokovnih vodij, namestnikov direktorjev, članov uprave in pomočnikov direktorjev**.

Glede na zgoraj navedeno še izpostavljamo, da je **pri določitvi plače direktorjem, ki bodo nastopili mandat pred 1. aprilom 2023** treba upoštevati, da do tega datuma še vedno veljajo akti, s katerimi se ti direktorji uvrščajo v plačni razred, ki pa ne vsebujejo povišanja za 1 plačni razred na podlagi Dogovora. Predlagamo pa, da se v teh primerih v pogodbe o zaposlitvi vključi določba s sklicem na povišanje uvrstitve za 1 plačni razred s 1. aprilom 2023 upoštevaje Dogovor, Uredbo in ustrezen podzakonski akt.

Obveščamo vas tudi, da je v 2. točki Dogovora poleg tega, da se višje uvrstitve delovnih mest, nazivov, funkcij in vrednosti nominalnih osnov za delo v tujini uveljavijo s 1. aprilom 2023, določeno tudi, da se višji plačni razred iz tega naslova šteje za delno odpravo nesorazmerij v plačah in delno realizacijo tistih stavkovnih zahtev, ki so vezane na odpravo plačnih nesorazmerij. Iz 6. točke Dogovora pa izhaja zaveza vladne in sindikalne strani za pričetek usklajevanj o sistemskih spremembah plačnega sistema javnega sektorja, ki določa, da se najpozneje do 30. junija 2023 pripravi predlog sprememb in dopolnitev ZSPJS oziroma nov zakon o sistemu plač v javnem sektorju s podpisano izjavo o stopnji usklajenosti besedila členov zakona. Prav tako sta se strani zavezali, da bodo vzporedno z usklajevanjem sistemskih sprememb plačnega sistema potekala pogajanja o odpravi nesorazmerij v plačah (tudi javnih uslužbencev plačne skupine B), ki so nastala v obdobju po sklenitvi Dogovora o plačah in drugih stroških dela v javnem sektorju (Uradni list RS, št. 80/18), z namenom, da bo dogovor o odpravi plačnih nesorazmerij v osnovnih plačah, upoštevaje tudi spodnjo tretjino plačne lestvice dosežen najpozneje do 30. 6. 2023.

Ministrstva prosimo, da s tem dopisom seznanite proračunske uporabnike iz vaše pristojnosti.

S spoštovanjem,

Sanja Ajanović Hovnik

ministrica

Poslano:

* naslovnikom po elektronski pošti.

1. <https://www.gov.si/assets/ministrstva/MJU/Usluzbenski-sistem/POVRACILA-STROSKOV-IN-DRUGI-OSEBNI-PREJEMKI/Regres-za-prehrano/Ukrepi-na-podrocju-plac-in-drugih-stroskov-dela-v-javnem-sektorju-za-leti-2022-in-2023-pojasnilo-28.-10.-2022.docx> [↑](#footnote-ref-1)
2. <https://www.gov.si/assets/ministrstva/MJU/Placni-sistem/Aktualno/Obvestilo-o-uveljavitvi-novele-Zakona-o-sistemu-plac-v-javnem-sektorju-ZSPJS-AA-9.-11.-2022.docx> [↑](#footnote-ref-2)
3. Uredba o plačah direktorjev v javnem sektorju (Uradni list RS, št. 68/17, 4/18, 30/18, 116/21, 180/21, 29/22, 89/22, 112/22 in 157/22) [↑](#footnote-ref-3)
4. Zakon o sistemu plač v javnem sektorju (Uradni list RS, št. 108/09 – uradno prečiščeno besedilo, 13/10, 59/10, 85/10, 107/10, 35/11 – ORZSPJS49a, 27/12 – odl. US, 40/12 – ZUJF, 46/13, 25/14 – ZFU, 50/14, 95/14 – ZUPPJS15, 82/15, 23/17 – ZDOdv, 67/17, 84/18, 204/21 in 139/22) [↑](#footnote-ref-4)
5. Uradni list RS, št. 74/17, 20/19, 26/19, 36/19, 58/19, 78/19, 101/20, 118/20, 121/20, 152/20, 173/20, 44/21, 73/21, 81/21, 159/21, 168/21, 29/22, 47/22, 88/22, 112/22 in 132/22 [↑](#footnote-ref-5)